Konrád II. (Svätá rímska ríša)

Konrád II. (* cca 990 – † 4. jún 1039, Utrecht, Holandsko) bol bavorský vojvoda, rímsky kráľ a cisár, prvý panovník zo sálskej dynastie.

Životopis 
Pochádzal z južnej oblasti Nemecka, Franska, a narodil sa ako syn grófa Henricha zo Speyeru a Adely Alsaskej. Jeho manželka Gizela Švábska s ním bola v príbuzenskom pomere a sobáš bol podľa kánonického práva spochybniteľný, napriek tomu v ňom Konrád vytrval, hoci bol zámienkou k jeho dočasnému exilu v období Konrádových sporov s cisárom Henrichom II. Po vymretí otonskej dynastie bol ako najbližší príbuzný po praslici zvolený za rímskeho kráľa a korunovaný 8. septembra 1024 v Mainzi. O dva roky neskôr bol v Miláne korunovaný za talianskeho kráľa a na Veľkú noc 1027 ho pápež Ján XIX. korunoval za cisára. 

V bojoch proti Poľsku donútil Konrád svojho protivníka Meška II. vzdať sa v roku 1028 pôvodne ríšskych území dobytých v minulosti Boleslavom Chrabrým. Roku 1032 sa na základe závetu kráľa Rudolfa III. Burgundského stal jeho dedičom a o dva roky neskôr ovládol burgundské územie za Rýnom. Tento priestor sa stal základňou pre prenikanie do Talianska, ktoré sa Konrád pokúsil potvrdiť vymenovaním nemeckých biskupov na posty v Taliansku, aj bojom s lombardskými mestami, ale nakoniec bol porazený a neuspel.

Dal postaviť baziliku v Speyeri, jednu z najvýznamnejších románskych stavieb na území Nemecka, ako miesto svojho posledného odpočinku. V ríši uznal dedičné práva lénikov a položil tak základ k vytvoreniu silnej nemeckej šľachty. Podarilo sa mu tým získať medzi lénikmi podporu, ale dlhodobo spôsobil oslabenie cisárstva a dal podnet k budúcemu rozdrobeniu ríše.

Literatúra

Iné projekty

Externé odkazy 
 Genealógia
 Zjednodušený rodokmeň
 Koruna Konráda II. (Múzeum Speyer)

Zdroj 

Rímskonemeckí cisári
Sálska dynastia
Narodenia v 10. storočí
Úmrtia 4. júna
Úmrtia v 1039